રાજપૂતાના રાઇફલ્સ રેજિમેન્ટના કર્નલ ઇન્દ્રવદન રાજપૂત બહુ જ સ્ટ્રિક્ટ માનસિકતા ધરાવે છે, જે આર્મી માટે જરૂરી પણ છે. ભારત સરકાર ઇન્દ્રવદન રાજપૂતને કોઈ પણ ઘડીએ પરમવીર ચક્ર આપવાની તૈયારી કરી શકે એમ છે, પણ આ ચક્ર મળે એ પહેલાં જ એક ઘટના તેમની લાઇફમાં એવી બને છે કે ઇન્દ્રવદન રાજપૂતની કાર્યશૈલી અને કાર્યપદ્ધતિ પર એક નહીં; અનેક આંગળી ઊઠે છે. બને છે એવું કે તેમની રેજિમેન્ટના એક જવાનનું મોત થાય છે. આ મોત ટ્રેઇનિંગ દરમ્યાન થયું છે, જે એવી ટ્રેઇનિંગ છે જેની પરમિશન સરકાર ઑફિશ્યલ રીતે આપતી નથી. આર્મીમાં આ ટ્રેઇનિંગને CODE ‘મંત્ર’ નામ આપવામાં આવે છે. આ ટ્રેઇનિંગ દરમ્યાન અનઑફિશ્યલ ડિસિપ્લિનરી ઍક્શન શીખવવામાં આવે છે. જો દુશ્મન દેશના હાથમાં સૈનિક આવી જાય તો એ ટૉર્ચર કરવામાં કંઈ બાકી છોડે નહીં. આ ટૉર્ચરિંગને સહન કરવા માટે ટૉર્ચર થવું જરૂરી છે. ટૉર્ચર સહન કરી રહેલા એક સૈનિકના મોત પછી હવે મુદ્દો એ આવે છે કે ઇન્દ્રવદન રાજપૂતને સાચા ગણવા કે ખોટા. મુદ્દો એ પણ છે કે એ મોત હત્યા ગણાય કે પછી ઍક્સિડન્ટ. ઍડ્વોકેટ શગૂન આખો કેસ હાથમાં લે છે અને કૉમનમૅન વર્સસ આર્મીમૅનનો જંગ શરૂ થાય છે.